Document ID: 32008D0940

KOMISJONI OTSUS,
21. oktoober 2008,
millega sätestatakse aruandluse standardnõuded teatavate loomahaiguste ja zoonooside riiklike ühenduse kaasrahastatavate likvideerimis-, tõrje- ja seireprogrammide jaoks
(teatavaks tehtud numbri K(2008) 6032 all)
(EMPs kohaldatav tekst)
(2008/940/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 24 lõiget 10,
ning arvestades järgmist:
(1)
Otsuses 90/424/EMÜ on sätestatud kord, millega reguleeritakse ühenduse rahalise toetuse andmist loomahaiguste ja zoonooside likvideerimis-, tõrje- ja seireprogrammidele.
(2)
Vastavalt otsuse 90/424/EMÜ artikli 24 lõikele 1 tuleb kehtestada ühenduse finantsmeede, et hüvitada kulud, mida liikmesriigid on teinud kõnealuse otsuse lisas loetletud loomahaiguste ja zoonooside riiklike likvideerimis-, tõrje- ja seireprogrammide rahastamisel.
(3)
Pärast komisjoni 25. aprilli 2008. aasta otsuse 2008/341/EÜ (millega kehtestatakse ühenduse kriteeriumid, millele peavad vastama teatavate loomahaiguste ja zoonooside riiklikud likvideerimis-, tõrje- ja seireprogrammid) (2) vastuvõtmist ning selleks, et veelgi täiustada programmide esitamist, heakskiitmist ning programmide rakendamisel tehtavate edusammude hindamist, on komisjoni 25. aprilli 2008. aasta otsusega 2008/425/EÜ (millega kehtestatakse liikmesriikidele teatavate loomahaiguste ja zoonooside riiklike likvideerimis-, tõrje- ja seireprogrammide esitamise standardnõuded ühenduse rahalise toetuse saamiseks) (3) standardnõudeid ajakohastatud, et viia need kõnealuste kriteeriumidega kooskõlla.
(4)
Otsuse 2008/341/EÜ lisa punkti 7 alapunktis e on sätestatud, et liikmesriikide poolt komisjonile kaasrahastamiseks esitatud likvideerimisprogrammid peavad sisaldama eeskirju, millega nähakse talupidajate jaoks ette piisav hüvitis sellistel juhtudel, kui programmi raames on vaja nende loomad tappa või tooted hävitada.
(5)
On asjakohane sätestada, et selliste eeskirjade puudumisel tuleks hüvitist maksta 90 päeva jooksul, et vältida ühenduse rahalise toetuse vähenemist.
(6)
Otsuses 90/424/EMÜ on sätestatud, et liikmesriigid peavad esitama iga heakskiidetud programmi kohta tehnilised vahearuanded ja finantsvahearuanded ning hiljemalt iga aasta 30. aprilliks iga-aastase tehnilise aruande, mis sisaldab hinnangut saavutatud tulemuste kohta ning eelneva aasta kulude üksikasjalikku arvestust.
(7)
Kehtestatud on likvideerimis- ja tõrjeprogrammide rakendamisel tehtud edusammude hindamise süsteem. Hindamissüsteem sisaldab ka süsteemi sellise epidemioloogilise teabe edastamiseks, mis on saadud nende programmide rakendamisel, mis põhinevad komisjoni 22. augusti 2002. aasta otsusel 2002/677/EÜ, millega sätestatakse aruandluse standardnõuded ühenduse kaasrahastatavate loomahaiguste likvideerimise ja tõrje programmide jaoks ning tunnistatakse kehtetuks otsus 2000/322/EÜ. (4)
(8)
Pärast otsuse 2008/425/EÜ vastuvõtmist on soovitav teatamissüsteem ühtlustada ning otsus 2002/677/EÜ tuleks kehtetuks tunnistada ja asendada käesoleva otsusega.
(9)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid esitavad kooskõlas käesoleva otsusega vahearuanded ja lõpparuanded likvideerimis-, tõrje- ja seireprogrammide kohta, mis on vastu võetud vastavalt otsuse 90/424/EMÜ artiklile 24.
Artikkel 2
Käesolevas otsuses kasutatakse järgmisi mõisteid:
a)
„vahearuanded” - tehnilised vahearuanded ja finantsvahearuanded käimasolevate programmide hindamiseks; need tuleb esitada komisjonile, nagu on ette nähtud otsuse 90/424/EMÜ artikli 24 lõike 7 punktiga a;
b)
„lõpparuanded” - üksikasjalikud tehnilised ja finantsaruanded, mis tuleb esitada komisjonile hiljemalt iga aasta 30. aprilliks programmide kogu kohaldamisaasta kohta, nagu on ette nähtud otsuse 90/424/EMÜ artikli 24 lõike 7 punktiga b;
c)
„maksetaotlused” - maksetaotlused, milles käsitletakse liikmesriikide kantud kulutusi ja mis tuleb esitada komisjonile, nagu on ette nähtud otsuse 90/424/EMÜ artikli 24 lõikega 8.
Artikkel 3
1. Otsuse 90/424/EMÜ artikli 24 lõike 5 kohaselt ühenduse kaasrahastamiseks heaks kiidetud käimasolevate programmide puhul esitatakse vahearuanne komisjonile hiljemalt iga aasta 31. juuliks.
2. Vahearuanded sisaldavad vastavalt vajadusele järgmist:
a)
veiste tuberkuloosi, veiste brutselloosi, lammaste ja kitsede brutselloosi (B. melitensis), veiste ensootilise leukoosi (EBL), Aujeszky haiguse, endeemilistes või suure riskiga piirkondades esineva lammaste katarraalse palaviku, sigade Aafrika katku, sigade vesikulaarhaiguse, sigade klassikalise katku, Siberi katku, veiste nakkava pleuropneumoonia, ehhinokokoosi, trihhinelloosi ja verotoksilise E. coli kohta kogu asjakohast teavet, sealhulgas vähemalt I, II, III, IV ja VII lisas täpsustatud teavet;
b)
marutaudi kohta kogu asjakohast teavet, sealhulgas vähemalt I ja VII lisas täpsustatud teavet;
c)
salmonelloosi (zoonootilise salmonelloosi) kohta kogu asjakohast teavet, sealhulgas vähemalt I, V.A ja VII lisas täpsustatud teavet;
d)
transmissiivse spongioosse entsefalopaatia (TSE) kohta kogu asjakohast teavet, sealhulgas vähemalt VIII lisas täpsustatud teavet;
e)
kodu- ja metslindudel esineva lindude gripi kohta kogu asjakohast teavet, sealhulgas vähemalt IX lisas täpsustatud teavet;
f)
vesiviljelusloomade haiguste, nagu nakkuslik vereloomenekroos (IHN), lõhelaste nakkav kehvveresus (ISA), viiruslik hemorraagiline septitseemia (VHS), karpkalade herpesviirus (KHV), bonamioos, marteilioos, vähkide ihtüoftirioos, kohta kogu asjakohast teavet, sealhulgas vähemalt X lisas täpsustatud teavet.
Artikkel 4
1. Lõpparuanded sisaldavad vastavalt vajadusele järgmist:
a)
veiste tuberkuloosi, veiste brutselloosi, lammaste ja kitsede brutselloosi (B. melitensis), veiste ensootilise leukoosi (EBL), Aujeszky haiguse, endeemilistes või suure riskiga piirkondades esineva lammaste katarraalse palaviku, sigade Aafrika katku, sigade vesikulaarhaiguse, sigade klassikalise katku, Siberi katku, veiste nakkava pleuropneumoonia, ehhinokokoosi, trihhinelloosi ja verotoksilise E. coli kohta maksetaotlust ja kogu asjakohast teavet, sealhulgas vähemalt II, III, IV, V, VI ja VII lisas ning VII.A, VII.B, VII.C või VII.D erilisas täpsustatud teavet;
b)
marutaudi kohta maksetaotlust ja kogu asjakohast teavet, sealhulgas vähemalt VII ja VII.E lisas täpsustatud teavet;
c)
salmonelloosi (zoonootilise salmonelloosi) kohta maksetaotlust ja kogu asjakohast teavet, sealhulgas vähemalt V.A, VI, VII ja VII.F lisas täpsustatud teavet;
d)
transmissiivse spongioosse entsefalopaatia (TSE) kohta maksetaotlust ja kogu asjakohast teavet, sealhulgas vähemalt VIII lisas täpsustatud teavet;
e)
kodu- ja metslindudel esineva lindude gripi kohta maksetaotlust ja kogu asjakohast teavet, sealhulgas vähemalt IX lisas täpsustatud teavet;
f)
vesiviljelusloomade haiguste, nagu nakkuslik vereloomenekroos (IHN), lõhelaste nakkav kehvveresus (ISA), viiruslik hemorraagiline septitseemia (VHS), karpkalade herpesviirus (KHV), bonamioos, marteilioos, vähkide ihtüoftirioos, kohta kogu asjakohast teavet, sealhulgas vähemalt X lisas täpsustatud teavet ja maksetaotlust.
2. Ilma et see piiraks komisjoni määruse (EÜ) nr 296/96 (5) artikli 4 lõike 2 kohaldamist, peavad liikmesriigid VII.C, VII.D ja VII.F lisas sätestatud tabeli täitmisel märkima veerus „hüvitamine” ajavahemikul ühest kuni 90 kalendripäevani pärast loomade tapmist või toodete hävitamist või pärast omanikupoolset nõuetekohaselt täidetud taotluse esitamist antud hüvitise suuruse. Kui asjaomased ametiasutused maksavad hüvitisi hiljem kui 90 päeva jooksul (91 kuni 210 kalendripäeva jooksul), vähendatakse ühenduse rahalist toetust.
Artikkel 5
Otsus 2002/677/EÜ tunnistatakse kehtetuks.
Artikkel 6
Käesolevat otsust kohaldatakse loomahaiguste likvideerimise, tõrje ja seire programmide suhtes, mida rakendatakse alates 1. jaanuarist 2009.
Artikkel 7
Käesolev otsus on adresseeritud liikmesriikidele.
Brüssel, 21. oktoober 2008

Labels: 12
0
15
6